UDHËZIM
Nr. 11, datë 14.5.2026

PËR ZBATIMIN E LIGJIT NR. 86/2025, “PËR FSHIRJEN, SHUARJEN DHE PAGESËN E DETYRIMEVE TATIMORE NDAJ ADMINISTRATËS TATIMORE QENDRORE E VENDORE DHE E DETYRIMEVE TË PAGUESHME NË DOGANË”

Në mbështetje të nenit 102, pika 4, të Kushtetutës së Republikës së Shqipërisë, dhe të nenit 14 të ligjit nr. 86/2025, “Për fshirjen, shuarjen dhe pagesën e detyrimeve tatimore ndaj administratës tatimore qendrore e vendore dhe e detyrimeve të pagueshme në doganë”, ministri i Financave 

UDHËZON:

I. OBJEKTI 
Ky udhëzim ka për qëllim të përcaktojë rregulla dhe udhëzime për zbatimin e ligjit nr. 86/2025, “Për fshirjen, shuarjen dhe pagesën e detyrimeve tatimore ndaj administratës tatimore qendrore e vendore dhe e detyrimeve të pagueshme në doganë”, më poshtë referuar si “ligji”.
II. TATIMPAGUESIT/SUBJEKTET PËRFITUESE
1. Në zbatim të nenit 3 të ligjit, subjektet që do të përfitojnë të drejtën për pagesën dhe fshirjen/shuarjen e detyrimeve tatimore, janë si më poshtë:
a) Tatimpaguesit e regjistruar në regjistrin aktiv, pasiv, të çregjistruar ose me statuse të tjera në sistemin tatimor e-Tax, për detyrime tatimore ndaj administratës tatimore qendrore, sipas neneve 5, 6, 7 dhe 11 të ligjit;
b) subjektet e regjistruara në regjistrin aktiv, pasiv, të çregjistruar ose me statuse të tjera në sistemin tatimor e-Tax, për detyrime tatimore ndaj administratës tatimore vendore, sipas neneve 5, 6, 7 dhe 11 të ligjit;
c) Subjektet debitore ndaj administratës doganore për detyrime, sipas neneve 9, 10 dhe 11 të ligjit.
2. Organi tatimor qendror apo vendor dhe organi doganor, brenda datës 31.1.2027, publikojnë në faqen zyrtare web të institucionit, listën e plotë të 3 000 (tre mijë) tatimpaguesve/subjekteve që kanë rezultuar me fshirjen/shuarjen më të madhe të detyrimeve, sipas përcaktimeve të këtij ligji. Në çdo rast, në listë të përfshihen të gjithë tatimpaguesit/subjektet, të cilave u është fshirë/shuar detyrimi jo më i vogël se 5 milionë lekë.
III. TATIMPAGUESIT/SUBJEKTET QË NUK PËRFITOJNË
1. Në zbatim të nenit 4 të ligjit, nga fshirja/shuarja e detyrimeve nuk përfitojnë tatimpaguesit/subjektet, që kanë detyrime tatimore/detyrime të pagueshme në doganë, të cilët janë dënuar me vendim gjyqësor të formës së prerë ose janë në proces gjyqësor apo hetimi për vepra penale në fushën tatimore dhe/ose doganore, në kuptim të legjislacionit të fushës, përpara ose gjatë kohëzgjatjes së zbatimit të këtij ligji.
2. Organi tatimor qendror, organi tatimor vendor dhe organi doganor, bazuar dhe në informacionin e siguruar nga organet e pushtetit gjyqësor, Ministria e Drejtësisë dhe/ose institucionet në varësi të saj, apo organet e pavarura të drejtësisë, sipas pikës 2 të nenit 4 të ligjit, brenda 20 (njëzet) ditëve nga data e hyrjes në fuqi e këtij udhëzimi, duhet të përgatisin listën e tatimpaguesve/subjekteve që nuk përfitojnë nga fshirja/shuarja e detyrimeve. Kjo listë përditësohet çdo muaj.
3. Listat e detajuara dhe të përditësuara do të shërbejnë për njoftim zyrtar të tatimpaguesve/subjekteve që përjashtohen nga zbatimi i ligjit. Njoftimi zyrtar i tatimpaguesve/subjekteve për organin tatimor qendror bëhet në llogarinë e tyre në e-Filing, ndërsa për organin tatimor vendor dhe doganor bëhet me shkresë zyrtare. 
4. Për tatimpaguesit/subjektet për të cilët gjatë zbatimit të këtij ligji fillon një proces gjyqësor apo hetimor për vepra penale në fushën tatimore dhe/ose doganore, procedura e faljes, nëse është zbatuar, anulohet. Organi tatimor qendror, apo vendor, dhe organi doganor, marrin masat për rivendosjen e detyrimeve që kanë ekzistuar përpara përfitimit. E njëjta procedurë ndiqet edhe në rastet kur konstatohet që tatimpaguesi/subjekti ka përfituar gabimisht nga dispozitat e këtij ligji. Në të gjitha rastet, kur bëhet anulimi i fshirjes/shuarjes së detyrimeve, njoftohet zyrtarisht edhe tatimpaguesi/subjekti. 
IV. FSHIRJA E DETYRIMEVE TATIMORE
1. Fshihen automatikisht detyrimet tatimore të papaguara sipas përcaktimit në pikën 1 të nenit 2 të ligjit, që u përkasin periudhave tatimore dhjetor 2014 e më parë, dhe që rezultojnë të llogaritura apo të regjistruara në llogarinë e tatimpaguesit, përveç kontributit të sigurimeve shoqërore dhe shëndetësore. Këtu përfshihet çdo detyrim tatimor i regjistruar në sistemin informatik ose jashtë sistemit, por që është i regjistruar në kontabilitetin e drejtorive rajonale tatimore.
2. Fshihen/shuhen detyrimet e papaguara, të përcaktuara sipas ligjit nr. 9632, datë 30.10.2006, “Për sistemin e taksave vendore”, të ndryshuar, që u përkasin periudhave tatimore deri në datën 31 dhjetor 2014.
3. Fshihen automatikisht gjobat dhe kamatëvonesat për sigurimet shoqërore dhe shëndetësore, që u përkasin periudhave tatimore para 31 dhjetor 2014, që rezultojnë të regjistruara në llogarinë e subjektit, përfshirë të vetëpunësuarit në bujqësi, por pa përfshirë kontributin.
4. Pavarësisht nga përcaktimet në pikat 1 dhe 2 të këtij kreu, në rastin kur është paguar principali dhe tatimpaguesi ka detyrime të papaguara vetëm gjoba dhe kamatëvonesa në llogarinë e tij, falen gjobat dhe kamatëvonesat.
5. Fshihen detyrimet tatimore të papaguara, të vendosura për subjektet e çregjistruara në Qendrën Kombëtare të Biznesit (QKB) pas datës së çregjistrimit, të cilat janë evidentuar dhe kontabilizuar në regjistrat e administratës tatimore deri në datën 31.12.2024, me përjashtim të kontributeve të sigurimeve shoqërore dhe shëndetësore.
6. Për rastet kur data e njoftimit, apo aktkonstatimi mban datën 31.12.2014 dhe më parë, ndërsa data e kontabilizimit është bërë pas kësaj date, fshirja/shuarja bëhet manualisht nga strukturat përkatëse, sipas parashikimeve të këtij kreu.
7. Organi tatimor qendror/vendor administron listat e detajuara të tatimpaguesve që kanë përfituar nga fshirja automatike, apo manuale sipas këtij kreu. 
V. FSHIRJA/SHUARJA E DETYRIMEVE TATIMORE ME KUSHT PAGIMIN E TATIMIT/TAKSËS/TARIFËS/KONTRIBUTIT
1. Në zbatim të nenit 6 të ligjit, organi tatimor qendror/vendor brenda 20 (njëzet) ditëve kalendarike nga hyrja në fuqi e këtij udhëzimi, harton listën e plotë të të gjithë debitorëve, të cilët kanë detyrimet tatimore të papaguara dhe të evidentuara nga 1 janari 2015 deri më 31 dhjetor 2019. 
Kjo listë do të konsiderohet si lista bazë në të cilën do të pasqyrohen debitorët, detyrimet e pagueshme (principali) dhe gjobat/kamatëvonesat përkatëse.
2. Për detyrimet tatimore qendrore apo vendore, me përjashtim të kontributeve të sigurimeve shoqërore dhe shëndetësore, që u përkasin periudhave tatimore nga 1 janar 2015 deri më 31 dhjetor 2019, shuarja bëhet sipas njërës nga alternativat e mëposhtme që zgjedh tatimpaguesi:
a) Shuhet 50% e detyrimit tatimor (tatim/taksë/tarifë), si dhe fshihen plotësisht gjobat dhe kamatëvonesat përkatëse, me kushtin që pjesa e mbetur prej 50% të detyrimit tatimor të paguhet e gjitha njëherësh brenda datës 30.6.2026.
b) Shuhet 25% e detyrimit tatimor (tatim/taksë/tarifë), si dhe fshihen plotësisht gjobat dhe kamatëvonesat përkatëse, me kushtin që pjesa e mbetur prej 75% të detyrimit tatimor të paguhet brenda datës 31.12.2026.
3. Shuhen gjobat dhe kamatëvonesat për detyrimet tatimore që u përkasin periudhave tatimore nga data 1 janar 2020 deri në datën 31 dhjetor 2024, me kusht që tatimi/taksa/tarifa për periudhën përkatëse të paguhet e plotë (100% e principalit) brenda datës 31.12.2026.
4. Shuhen dënimet administrative (gjobat dhe kamatëvonesat) për sigurimet shoqërore e shëndetësore që u përkasin periudhave tatimore nga data 1 janar 2015 deri në datën 31 dhjetor 2024, që rezultojnë të llogaritura apo të regjistruara në llogarinë e tatimpaguesit, përfshirë të vetëpunësuarit në bujqësi, me kushtin që të paguhet 100% kontributi brenda datës 31.12.2026.
5. Nëse subjekti për periudhat e përcaktuara në pikat 2, 3 dhe 4 të këtij kreu nuk ka tatim/taksë/tarifë/kontribut (principal) për të paguar, duke qenë se e ka paguar më parë ose tatimi ka qenë zero, atëherë atij i aplikohet automatikisht fshirja/shuarja e kamatëvonesave dhe gjobave të mbetura pa paguar në llogari.
6. Për rastet kur data e njoftimvlerësimit apo aktkonstatimi mban datën 31.12.2024 dhe më parë, ndërsa data e kontabilizimit është bërë pas kësaj date, fshirja/shuarja bëhet manualisht nga strukturat përkatëse sipas kushteve të këtij kreu.
VI. FSHIRJA/SHUARJA E DETYRIMEVE TATIMORE TË TJERA
1. Në zbatim të nenit 7 të ligjit, janë objekt i fshirjes/shuarjes detyrimet tatimore të mëposhtme, pavarësisht periudhës tatimore që i përkasin, me përjashtim të kontributeve të sigurimeve shoqërore dhe shëndetësore: 
[bookmark: _GoBack]1.1 Fshihen/shuhen automatikisht detyrimet tatimore, përfshirë tatimin/taksën/tarifën, kamatëvonesën dhe dënimet administrative për subjektet persona fizikë ose juridikë, të cilët rezultojnë të çregjistruar në QKB ose me vendim gjykate, apo që janë të çregjistruar në administratën tatimore deri në datën 31.12.2024. 
1.2 Organi tatimor qendror/vendor përgatit listën e subjekteve sipas përcaktimeve të mësipërme, brenda 20 (njëzet) ditëve nga data e hyrjes në fuqi të udhëzimit. 
1.3 Tatimpaguesit përfitues të ligjit, sipas listës së përgatitur, pas kryerjes së fshirjes së detyrimeve nga sistemi, në mënyrë automatike do të çregjistrohen nga sistemi me datën efektive të çregjistrimit sipas listës, pa qenë i nevojshëm dorëzimi i deklaratave, me përjashtim të deklaratave të sigurimeve shoqërore dhe shëndetësore, si dhe të listëpagesave.
1.4 Për detyrimet vendore, organet e pushtetit vendor marrin masat për fshirjen e detyrimeve nga regjistrat përkatës.
2. Në zbatim të nenit 7, shkronja “b” të ligjit, fshihen/shuhen në mënyrë automatike dënimet administrative (gjobat) tatimore të llogaritura automatikisht nga sistemi për mosdeklarim në afat, sipas nenit 113 të ligjit nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar, të llogaritura deri më 31.12.2024, përfshirë edhe dënimet që lidhen me afatin e deklarimit të të punësuarve.
3. Fshihen/shuhen dënimet administrative (gjobat) për mosdeklarim në afat për deklarata të padorëzuara, që u përkasin periudhave deri në datën 31.12.2024, me kusht që çdo deklaratë e padorëzuar të dorëzohet deri në datën 30.6.2026.
4. Pavarësisht nga përcaktimet në pikën 3 të këtij kreu, dënimet administrative (gjobat) për mosdeklarim në afat për deklarata të padorëzuara si pasojë e gjenerimit të tyre nga ana e subjekteve individë për efekt deklarimi të Deklaratës Individuale Vjetore të të Ardhurave që u përkasin periudhave deri në datën 31.12.2024 fshihen automatikisht, pa qenë i nevojshëm dorëzimi i deklaratave.
5. Fshihen/shuhen automatikisht dënimet administrative (gjobat) për dorëzim të vonuar të vendimit për destinimin e rezultatit dhe dorëzim me vonesë të pasqyrave financiare të aplikuara sipas ligjit nr. 8438, datë 28.12.1998, “Për tatimin mbi të ardhurat”, të ndryshuar, të llogaritura deri në datën 31.12.2024.
6. Fshihen/shuhen gjobat dhe interesat e gjeneruara në sistem nga ndryshimi i listëpagesave për periudhat e kaluara, që rrjedhin nga zbatimi i një akti ligjor, apo nënligjor, me efekt prapaveprues, apo zbatimit të një vendimi gjykate të formës së prerë, sipas akt konstatimit me datë deri më 31.12.2024.
7. Për rastet kur sipas pikave të këtij kreu, data e akt konstatimit mban datën 31.12.2024 dhe më parë, ndërsa data e kontabilizimit është bërë pas kësaj date, fshirja/shuarja bëhet manualisht nga strukturat përkatëse.
VII. KOMPENSIMI I DETYRIMEVE DEBITORE ME TEPRICËN KREDITORE TË TVSH-së DHE GJENDJEN KREDITORE TË TATIMEVE TË TJERA
1. Tatimpaguesit, që kanë tepricë kreditore të TVSH-së ose të një tatimi tjetër, përfitojnë nga fshirja/shuarja e detyrimeve tatimore, sipas neneve 5, 6, 7 dhe 11, të ligjit, pas kompensimit (zvogëlimit) të tepricës deri në masën e tatimit të papaguar.
2. Në rastet kur teprica nuk mbulon vlerën e plotë të tatimit të papaguar, atëherë duhet të kryhet pagesa për pjesën e mbetur pas kompensimit, sipas kushteve të përcaktuara në nenin 6 të ligjit, dhe më pas bëhet fshirja/shuarja e kamatëvonesave dhe dënimeve administrative.
3. Përcaktimet e këtij kreu për kompensimin zbatohen automatikisht, pa kontroll, përveç rasteve të parashikuara në pikën 2, të nenit 11, të ligjit, për të cilat ky kompensim zbatohet kur tatimpaguesi heq dorë nga ankimi administrativ, ose nga e drejta e padisë/ankimit/rekursit në çdo fazë dhe shkallë të gjykimit pranë gjykatës kompetente.
4. Në zbatim të ligjit dhe këtij udhëzimi, kompensimit do t’u nënshtrohen të gjitha detyrimet tatimore të papaguara, përfshirë tatimin mbi të ardhurat nga punësimi (TAP), me përjashtim të kontributeve të sigurimeve shoqërore dhe shëndetësore.
5. Transferimi automatik i kredisë do të përdoret vetëm për shlyerjen e principalit të detyrimit tatimor, pa u shpërndarë në kamatëvonesë, gjoba apo dënime administrative. 
6. Kompensimi i tepricës kreditore të TVSH-së dhe çdo lloj tatimi duhet të përdoret për të përputhur fillimisht detyrimet brenda llojit të vetë të tatimit dhe, më pas, te tatimet e tjera, në përputhje me parashikimet ligjore të nenit 73 të ligjit nr. 9920 datë 19.5.2008, “Për procedurat tatimore në Republikën e Shqipërisë”. Nga ky kompensim përjashtohen detyrimet e sigurimeve shoqërore dhe shëndetësore.
VIII. FSHIRJA E DETYRIMEVE TË PAGUESHME NË DOGANË
Në zbatim të neneve 9, 10 dhe 11 të ligjit, degët doganore kryejnë evidentimin e plotë të të gjithë debitorëve ndaj administratës doganore bazuar në përcaktimet e ligjit, duke marrë në konsideratë datën e vendimit, llojin e detyrimit dhe periudhat përkatëse konkretisht; deri më 31.12.2014; 2015–2019; dhe 2020–2024.
Për këtë qëllim, degët doganore hartojnë edhe listat respektive të debitorëve sipas procedurave të mëposhtme të përcaktuara në këtë udhëzim.
Për të administruar gjithë procedurën e fshirjes sipas këtij ligji, kryetari i degës doganore ngre një komision në përbërjen e të cilit janë kryetari i degës doganore, juristi i degës doganore, specialisti i borxhit dhe specialisti i financës. Kryetari i degës mund të caktojë në përbërje të këtij komisioni edhe punonjës të tjerë të degës doganore.
IX. PROCEDURA QË DUHET NDJEKUR NË ZBATIM TË NENIT 9 TË LIGJIT. 
 1. Në zbatim të nenit 9 të ligjit, dega doganore brenda 20 ditëve nga data e hyrjes në fuqi të këtij udhëzimi, harton listën e plotë të të gjithë debitorëve, për të cilët detyrimet e pagueshme në doganë, sipas kuptimit të pikës 2, të nenit 2 të ligjit, janë të papaguara dhe të evidentuara nëpërmjet vendimeve administrative deri më datën 31 dhjetor 2014.
2. Kjo listë do të përmbajë në mënyrë të detajuar të gjitha të dhënat në lidhje me: emrin e kompanisë/individit, NIPT-in/ID, numrin dhe datën e vendimit administrativ, detyrimet e pagueshme në doganë, sipas kuptimit të pikës 2, të nenit 2 të këtij ligji, shumën e paguar nëse ka, shumën që fshihet/shuhet.
3. Kjo listë e plotë do të konsiderohet si lista finale mbi të cilën do të vazhdojë procedura e administrimit të fshirjes nga Komisioni. Komisioni, pasi verifikon saktësinë e listës, përmes një procesverbali të nënshkruar nga të gjithë anëtarët e Komisionit, miraton menjëherë fshirjen e këtyre detyrimeve. Lista e miratuar i kalon për fshirje zyrës së financës dhe zyrës së borxhit në degën doganore.
4. Lista e debitorëve përfitues, pasi u janë fshirë detyrimet e pagueshme në doganë sipas nenit 9 të ligjit, i dërgohet Drejtorisë së Përgjithshme të Doganave.
5. Debitorët të cilët kanë kryer pagesë të pjesshme të detyrimeve të pagueshme në doganë në zbatim të vendimeve administrative të specifikuara sipas nenit 9 të ligjit, përfitojnë nga fshirja vetëm për pjesën e mbetur të papaguar të detyrimeve të pagueshme.
6. Në zbatim të nenit 9 të ligjit, për subjektet që janë debitorë vetëm për gjoba dhe kamatëvonesa të lindura ndaj administratës doganore deri në datën 31 dhjetor 2014, Komisioni miraton menjëherë fshirjen e tyre, pavarësisht nëse detyrimi kryesor (taksë/tarifë) është paguar më parë. 
X. PROCEDURA QË DUHET NDJEKUR NË ZBATIM TË NENIT 10 TË LIGJIT 
1. Në zbatim të nenit 10, pika 1 të ligjit, dega doganore, brenda 20 ditëve kalendarike nga hyrja në fuqi e këtij udhëzimi, harton listën e plotë të të gjithë debitorëve për të cilët detyrimet e pagueshme në doganë, sipas kuptimit të pikës 2, të nenit 2 të ligjit, janë të papaguara dhe të evidentuara sipas vendimeve administrative nga 1 janari 2015 deri më 31 dhjetor 2019. Kjo listë do të konsiderohet si lista bazë në të cilën do të pasqyrohen debitorët, detyrimet e pagueshme (principali) dhe gjobat/kamatëvonesat përkatëse.
2. Për debitorët e përfshirë në listën sipas pikës 1 të këtij kreu, shuarja e detyrimeve kryhet nëse përmbushet një nga kushtet e mëposhtme: a) Paguhet 50% e detyrimit (taksë doganore, TVSH, akcizë, taksa kombëtare) njëherësh brenda datës 30.6.2026. Në këtë rast shuhet 50% e mbetur e detyrimit dhe 100% e gjobave dhe kamatëvonesave. b) Paguhet 75% e detyrimit (taksë doganore, TVSH, akcizë, taksa kombëtare) brenda datës 31.12.2026. Në këtë rast shuhet 25% e mbetur e detyrimit dhe 100% e gjobave dhe kamatëvonesave.
3. Dega doganore njofton debitorët për opsionet e pagesës. Debitori, brenda afateve të përcaktuara, paraqet pranë degës doganore mandatin e pagesës sipas opsionit të zgjedhur (50% ose 75%). Komisioni, pas verifikimit të pagesës së kryer sipas kushtit, miraton shuarjen e pjesës së mbetur të detyrimit (50% ose 25% respektivisht), si dhe fshirjen e të gjitha gjobave dhe kamatëvonesave përkatëse. Lista e debitorëve përfitues i dërgohet Drejtorisë së Përgjithshme të Doganave.
4. Në zbatim të nenit 10, pika 3 të ligjit, dega doganore evidenton debitorët për periudhën 1 janar 2020 deri më 31 dhjetor 2024. Për këta debitorë shuhen gjobat dhe kamatëvonesat, me kusht që detyrimi (principali) për periudhën përkatëse të paguhet i plotë (100%) brenda datës 31.12.2026. Procedura e verifikimit dhe e shuarjes nga Komisioni është e njëjtë me atë të përcaktuar në pikën 3 të këtij kreu.
5. Nëse principali është paguar përpara hyrjes në fuqi të ligjit dhe subjekti ka vetëm gjoba dhe kamatëvonesa të papaguara në llogari, ato fshihen automatikisht nga Komisioni.
6. Në zbatim të nenit 10, pika 4 të ligjit, Komisioni i degës doganore miraton fshirjen automatike të të gjitha detyrimeve të mbetura pa paguar deri në vlerën 1 500 (një mijë e pesëqind) lekë për subjektet që nuk kanë detyrime të tjera.
7. Në zbatim të nenit 10, pika 5 të ligjit, Komisioni miraton fshirjen automatike të detyrimeve për individët debitorë pa numër identifikimi (ID), ose që kanë zhdoganuar me NIPT-in e përgjithshëm A000000A, për të cilët nuk ka vendim për rikuperim me forcë. Lista e këtyre individëve hartohet nga dega doganore, brenda 30 ditëve nga hyrja në fuqi e udhëzimit.
XI. DETYRIMET TATIMORE DHE DETYRIMET E PAGUESHME NË DOGANË QË JANË NË PROCES ANKIMIMI
1. Në zbatim të nenit 11, pika 1 të ligjit, nuk përfitojnë nga fshirja/shuarja e detyrimeve tatimpaguesit/subjektet që kanë detyrime tatimore/detyrime të pagueshme në doganë, për të cilët ka vendim gjyqësor të formës së prerë për këto detyrime me palë fituese administratën doganore/tatimore, në kuptim të legjislacionit të fushës. Kjo pikë zbatohet nga secili institucion për detyrimet që janë në fushën e tij të përgjegjësisë. 
2. Tatimpaguesi/subjekti, me përjashtim të atyre të përcaktuar në pikën 1 të këtij kreu, i cili është në proces ankimi administrativ ose gjyqësor për detyrimet tatimore/detyrimet e pagueshme në doganë, i nënshtrohet këtij ligji, nëse ai heq dorë nga ankimi administrativ, ose nga e drejta e padisë/ankimit/rekursit në çdo fazë dhe shkallë të gjykimit pranë gjykatës administrative kompetente. Kjo pikë zbatohet nga secili institucion për detyrimet që janë në fushën e tij të përgjegjësisë. 
2.1 Të gjithë tatimpaguesit për gjobat e parashikuara në nenin 7 të ligjit (pikat “a”, “b”, “c”, “ç”, “d”), përfitojnë nga zbatimi i ligjit, pavarësisht nëse janë në proces ankimimi, me kusht që për këto detyrime të mos ketë një vendim gjyqësor, sipas përcaktimeve kufizuese të pikës 1 të këtij kreu.
2.2 Për këtë qëllim, lista e subjekteve, të cilat janë në proces gjyqësor për vlerën dhe periudhën e detyrimit të ankimuar, do të përcaktohen nga ana e organit tatimor/doganor brenda 20 (njëzet) ditëve nga hyrja në fuqi e udhëzimit. Lista e subjekteve, të cilat janë në proces gjyqësor, do të publikohet në faqen zyrtare të internetit të administratës tatimore/doganore.
2.3 Në momentin kur tatimpaguesi/subjekti paraqet pranë organit tatimor/doganor aktin e heqjes dorë nga ankimi administrativ ose nga e drejta e padisë/ankimit/rekursit, bëhet pjesë e shqyrtimit të ligjit.
2.4 Paraqitja e aktit nga ana e subjektit, sipas pikës 2.3 më sipër, nuk mund të jetë më vonë se data 30.11.2026.
3. Çdo drejtori rajonale tatimore, brenda 25 (njëzet e pesë) ditëve nga data e hyrjes në fuqi të këtij udhëzimi, do të analizojë të gjitha marrëveshjet e pagesës me këste të detyrimit të papaguar, me qëllim përfshirjen e këtyre tatimpaguesve në procesin e shqyrtimit të ligjit, për pjesën e mbetur të detyrimit.
4. Administrata tatimore, apo doganore, për detyrimet që fshihen/shuhen sipas këtij ligji, në rastin kur i ka filluar, ndërpret procedurat e mbledhjes me forcë të detyrimeve. Për detyrimet tatimore ose doganore që nuk përfitojnë nga falja sipas këtij ligji (përfshirë rastet e pikës 1 të këtij kreu), procedurat e mbledhjes së detyrimeve vijojnë të kryhen sipas përcaktimeve në legjislacionet përkatëse.
4.1 Për detyrimet tatimore, që nuk përfitojnë nga falja sipas këtij ligji, procedurat e mbledhjes së detyrimeve vijojnë të kryhen sipas përcaktimeve në kreun XI, “Mbledhja me forcë e detyrimit tatimor të papaguar”, të ligjit nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar.
4.2 Për detyrimet doganore, që nuk përfitojnë nga falja sipas këtij ligji, procedurat e mbledhjes së detyrimeve vijojnë të kryhen sipas përcaktimeve në Kodin Doganor dhe dispozitave zbatuese të tij.
XII. AFATI I ZBATIMIT DHE E DREJTA E ANKIMIT
1. E drejta e tatimpaguesve/subjekteve, që përfitojnë nga dispozitat e këtij ligji, ushtrohet brenda afateve të përcaktuara në nenet përkatëse të ligjit, por jo më vonë se data 31.12.2026.
2. Tatimpaguesit/subjektet për të cilët shuarja e detyrimit aplikohet me kusht, nuk përfitojnë shuarje të detyrimit, nëse nuk përmbushin kushtet e pagesës brenda afateve të përcaktuara në ligj, 30.6.2026 ose 31.12.2026, sipas rastit.
3. Për çdo tatimpagues/subjekt që përfiton ose jo nga fshirja/shuarja e detyrimeve, organi përkatës nxjerr një akt administrativ për këtë qëllim brenda afatit të zbatimit të ligjit, duke njoftuar edhe tatimpaguesin.
3.1. Administrata tatimore pas përfundimit të fshirjes/shuarjes, sipas kushteve të përcaktuara në ligj, do të njoftojë tatimpaguesit në sistemin e-Filing me anë të një mesazhi i cili në përmbajtje të tij do të informojë, se: “Në zbatim të ligjit nr. 86, datë 12.12.2025, ‘Për fshirjen, shuarjen dhe pagesën e detyrimeve tatimore ndaj administratës tatimore qendrore e vendore dhe e detyrimeve të pagueshme në doganë’, ju njoftojmë se efekti i tij është përfshirë në Situatën Tuaj Financiare në sistemin informatik”.
4. Tatimpaguesit/subjektet, të cilët sipas një vendimi të administratave përkatëse nuk përfitojnë nga fshirja/shuarja sipas këtij ligji, kanë të drejtë të ankohen në gjykatën administrative, sipas legjislacionit të fushës në fuqi.
XIII. ORGANET ZBATUESE DHE AFATI PËR FSHIRJEN E DETYRIMEVE TATIMORE DHE DETYRIMEVE TË PAGUESHME NË DOGANË
1. Brenda datës 31.12.2026, organet përkatëse fshijnë nga regjistrat e tyre kontabël dhe nga llogaria e subjektit debitor, detyrimet që fshihen sipas këtij ligji. Për të gjitha pagesat e kryera nga tatimpaguesi brenda afatit të zbatimit të ligjit por të reflektuara apo evidentuara në sistemin elektronik pas këtij afati, sistemimet nga organet përkatës do të bëhen/mbyllen brenda datës 15.1.2027. 
2. Ngarkohen për zbatimin e këtij udhëzimi Drejtoria e Përgjithshme e Tatimeve, Drejtoria e Përgjithshme e Doganave dhe Instituti i Sigurimeve Shoqërore.
3. Drejtori i Përgjithshëm i Tatimeve me urdhër të brendshëm përcakton detyrat e çdo funksioni dhe njësie të deleguara për zbatimin e këtij ligji.
4. Drejtoria e Përgjithshme e Tatimeve ngre një grup pune i cili do të monitorojë zbatimin e ligjit dhe këtij udhëzimi nga strukturat përkatëse në nivel qendror dhe rajonal.
5. Drejtori i Përgjithshëm i Doganave mund të përcaktojë rregulla më të detajuara për trajtimin e rasteve specifike. 
6. Drejtori i Përgjithshëm i Institutit të Sigurimeve Shoqërore mund të përcaktojë rregulla më të detajuara për trajtimin e rasteve që janë në fushën e përgjegjësisë së këtij institucioni.
7. Njësitë e qeverisjes vendore mund të përcaktojnë rregulla më të detajuara për trajtimin e rasteve që janë në fushën e përgjegjësisë së tyre.
Ky udhëzim hyn në fuqi me botimin në Fletoren Zyrtare.

